Document ID: 32000D0688

Id-Deċiżjoni tal-Kunsill
tas-7 ta' Novembru 2000
li temenda d-Deċiżjoni Nru 2000/24/KE biex tiġi estiża l-garanzija tal-Komunità mogħtija lill-Bank Ewropew ta' l-Investiment biex ikopri s-self għal proġetti fil-Kroazja
(2000/688/KE)
IL-KUNSILL TA' L-UNJONI EWROPEA,
Wara li kkunsidra t-Trattat li jistabbilixxi l-Komunità Ewropea, u partikolarment l- l-Artikolu 308 tiegħu,
Wara li kkunsidra l-proposta tal-Kummissjoni [1],
Wara li kkunsidra l-opinjoni tal-Parlament Ewropew [2],
Billi:
(1) Fis- 6 ta' Marzu 1995, il-Kunsill għall-Affarijiet Ġenerali adotta direttivi ta' negozjati għall-konklużjoni ta' ftehim dwar l-ekonomija u l-kummerċ li jinkludi protokoll finanzjarju mal-Kroazja. Il-Protokoll Finanzjarju kien jikkonsisti f'faċilità ta' self speċjali ta' 230 miljun ewuro mill-Bank Ewropew ta' l-Investiment (EIB) lill-Kroazja li jkopri perjodu ta' ħames snin. Fl-4 ta' Awissu 1995, il-presidenza tal-Kunsill ħabbret is-sospensjoni tan-negozju mal-Kroazja fuq il-ftehim dwar l-ekonomija u l-kummerċ minħabba l-bidu ta' operazzjonijiet militari fil-Krajina.
(2) Żviluppi reċenti, wara r-riżultati ta' l-elezzjonijiet parlamentari u presidenzjali fil-bidu tas-sena 2000, bidlu b'mod fundamentali x-xena politika fil-Kroazja. Il-Gvern il-ġdid tal-Kroazja impenjat bis-sħiħ biex jimplimenta programm ta' riforma politika u ekonomika b'konformità mal-kondizzjonijiet tal-Proċess ta' l-Unjoni Ewropea għall-Istabilizzazzjoni u l-Assoċjazzjoni tal-pajjiżi tal-Lbiċ ta' l-Ewropa.
(3) Il-Kunsill għall-Affarijiet Ġenerali ta' l-24 ta' Jannar 2000 adotta dikjarazzjoni speċifika fuq il-Kroazja u tenna l-ħerqa tiegħu biex jgħin lill-Kroazja tlaħħaq ma’ l-isfidi li qed tiffaċċja biex tiżviluppa relazzjoni aktar mill-qrib ma’ l-Unjoni Ewropea.
(4) Fuq stedina tal-Kunsill għall-Affarijiet Ġenerali ta' l-14 ta' Frar 2000, il-Kummissjoni fl-24 ta' Mejju 2000 adottat rapport dwar il-prattikabilità li tiftaħ negozjati għal Ftehim dwar l-Istabilizzazzjoni u l-Assoċjazzjoni mal-Kroazja. Dan ir-rapport kiseb l-appoġġ tal-Kunsill għall-Affarijiet Ġenerali fl-4 ta' Gunju 2000 u wara ġie adottat mill-Kummissjoni fid-19 ta'l-Lulju 2000 fuq rakkomandazzjoni lill-Kunsill dwar il-ftuh tan-negozjati.
(5) Huwa kruċjali li jintwera l-appoġġ ta' l-Unjoni Ewropea lill-Kroazja f'dan il-mument bl-implimentazzjoni ta' programm ta' riforma politika u ekonomika elaborat wara l-elezzjonijiet tal-bidu tas-sena 2000 b'konformità mal-Process ta' l-Unjoni Ewropea għall-Istabilizzazzjoni u l-Assoċjazjoni, billi jiġu appoġġjati l-attivitajiet ta' l-investiment tal-Kroazja fl-infrastruttura u l-iżvilupp tas-settur privat.
(6) Huwa għalhekk approprjat li jiġi pprovdut mandat ta' garanzija lill-EIB biex iħallih jiffirma operazzjonijiet ta' self fil-Kroazja. L-EIB wera l-abbiltà u d-disposizzjoni tiegħu biex jestendi s-self mir-risorsi tiegħu fil-Kroazja, b’mod konformi ma’ l-Istatut tiegħu.
(7) Fil-31 ta' Ottubru 1994 il-Kunsill adotta r-Regolament (KE, Euratom) Nru 2728/94 li jistabbilixxi Fond ta' Garanzija għal azzjonijiet esterni [3].
(8) Id-deċiżjoni tal-Kunsill Nru 2000/24/KE [4] tagħti lill-EIB garanzija Komunitarja kontra telf minn self għal proġetti barra mill-Komunità (l-Ewropa Ċentrali u tal-Lvant, il-pajjiżi tal-Mediterran, l-Amerika Latina u l-Asja u r-Repubblika ta' l-Afrika ta' Isfel)
(9) Dik il-garanzija globali li tkopri l-mandat ġenerali tas-self estern ta' l-EIB stabbilita fid-Deċiżjoni 2000/24/KE għandha tiġi estiża għall-Kroazja. Il-livelli tas-self għandhom jiżdiedu biex jippermettu l-estensjoni ta' faċilitajiet korrispondenti ta' self għall-Kroazja. Id-Deċiżjoni Nru 2000/24/KE għandha għalhekk tiġi emendata b'mod xieraq.
(10) It Trattat ma jipprovdix, għall-adozzjoni ta' din id-Deċiżjoni, poteri barra minn dawk taħt l-Artikolu 308,
IDDEĊIEDA KIF ĠEJ:
Artikolu 1
L-Artikolu 1 tad-Deċiżjoni Nru 2000/24/KE qiegħed b'hekk jiġi emendat kif ġej:
1. It-tieni sentenza tat-tieni subparagrafu tal-paragrafu 1 għandha tiġi emendata kif ġej:
(a) fil-parti introduttiva, "EUR 18410 miljun" għandha tinbidel bi "EUR 18660 miljun";
(b) fl-ewwel inċiż, "EUR 8680 miljun" għandha tinbidel bi "EUR 8930 miljun".
2. Fl-ewwel inċiż tal-paragrafu 2, "il-Kroazja" għandha tiddaħħal wara "il-Bulgarija".
Artikolu 2
Din id-Deciżjoni għandha tidħol fis-seħħ fil-jum tal-pubblikazzjoni tagħha fil-Ġurnal Uffiċjali tal-Komunitajiet Ewropej.
Magħmula fi Brussel, fis-7 ta' Novembru 2000.

Labels: 2
15
4
18